**โครงการพัฒนาแห่งสหประชาชาติ (UNDP) และดีเอชแอล ซัพพลายเชน (ประเทศไทย)
ลงนามบันทึกข้อตกลงความร่วมมือ ตอกย้ำความมุ่งมั่นในการขับเคลื่อนอนาคตที่ยั่งยืน**

**กรุงเทพฯ 23 พฤศจิกายน 2565** — โครงการพัฒนาแห่งสหประชาชาติ (UNDP) และบริษัท ดีเอชแอล ซัพพลายเชน (ประเทศไทย) ร่วมลงนามในบันทึกข้อตกลงความร่วมมือเพื่อกำหนดกรอบการทำงานร่วมกันตั้งเป้านำเสนอแนวทางการดำเนินธุรกิจที่สอดคล้องและเป็นไปตามเป้าหมายการพัฒนาที่ยั่งยืน (Sustainable Development Goals —SDGs) ภายใต้ความร่วมมือเชิงกลยุทธ์ครั้งนี้ ทั้งสองฝ่ายจะริเริ่มโครงการที่คำนึงถึงสิ่งแวดล้อมเพื่อสนับสนุนผู้มีส่วนได้ส่วนเสีย ชุมชนในท้องถิ่น และประเทศไทย เพื่อผลักดันการเติบโตที่เป็นมิตรต่อสิ่งแวดล้อม ครอบคลุมคนทุกกลุ่ม และมีความยั่งยืนที่มากขึ้น

“หน้าที่ของเราคือการสนับสนุนให้ประเทศต่าง ๆ บรรลุเป้าหมายการพัฒนาที่ยั่งยืน (SDGs) ซึ่งสามารถทำได้ผ่านการสร้างเศรษฐกิจที่มีประชาชนเป็นศูนย์กลางและเศรษฐกิจสีเขียว โดย UNDP มีความยินดีเป็นอย่างยิ่งที่ได้กระชับความสัมพันธ์อันดีกับ ดีเอชแอล ซัพพลายเชน (ประเทศไทย) ให้แน่นแฟ้นยิ่งขึ้น” **นายเรอโน เมแยร์ ผู้แทนโครงการพัฒนาแห่งสหประชาชาติ ประจำประเทศไทย (UNDP)** กล่าว พร้อมเสริมว่า“การสร้างอนาคตที่ยั่งยืนให้แก่คนรุ่นหลังต้องอาศัยความร่วมมือจากทุกฝ่าย ภาคเอกชนถือเป็นกลไกสำคัญสู่การบรรลุเป้าหมายการพัฒนาที่ยั่งยืน (SDGs) ซึ่งเป็นมาตรการเร่งดำเนินงานเพื่อกระตุ้นให้ทุกคนร่วมกันปกป้องโลกและเพื่อนมนุษย์ เอกชนเป็นส่วนที่สร้างงาน ให้บริการที่ช่วยรับมือกับปัญหาเร่งด่วน และขับเคลื่อนการเติบโตทางเศรษฐกิจ ด้วยเหตุนี้ บริษัทเอกชนจึงมีบทบาทสำคัญในการต่อสู้กับการเปลี่ยนแปลงของสภาพภูมิอากาศ”

ภายใต้ข้อตกลงความร่วมมือนี้ UNDP และดีเอชแอล ซัพพลายเชน (ประเทศไทย) จะผนึกกำลังโดยใช้จุดแข็งของทั้งสองฝ่ายนำเสนอนวัตกรรมโซลูชั่นโลจิสติกส์ที่เป็นมิตรต่อสิ่งแวดล้อม โดยมีเป้าหมายในการสร้างซัพพลายเชนที่ยืดหยุ่นและครอบคลุมเพื่อให้สอดคล้องกับเป้าหมายการพัฒนาที่ยั่งยืน

ดีเอชแอล ซัพพลายเชน ในฐานะผู้ให้บริการโลจิสติกส์ชั้นนำระดับโลก ให้ความสำคัญสูงสุดกับการสร้างความยั่งยืนด้วยบริการโซลูชั่นโลจิสติกส์ที่หลากหลายโดยคำนึงถึงสิ่งแวดล้อมและการลดการปล่อยก๊าซคาร์บอนไดออกไซด์ เช่น รถขนส่งพลังงานไฟฟ้า พลังงานทางเลือก ระบบมิเตอร์อัจฉริยะ และบรรจุภัณฑ์ที่เป็นมิตรต่อสิ่งแวดล้อม

**นายสตีฟ วอล์กเกอร์ ประธานเจ้าหน้าที่บริหาร ดีเอชแอล ซัพพลายเชน กลุ่มธุรกิจประเทศไทย** กล่าวถึงความร่วมมือครั้งสำคัญว่า “ดอยช์ โพสต์ ดีเอชแอล กรุ๊ป ในฐานะพันธมิตรที่ยาวนานขององค์การสหประชาชาติ มุ่งมั่นที่จะขับเคลื่อนเป้าหมายการพัฒนาที่ยั่งยืน (SDGs) ขององค์การสหประชาชาติอย่างเต็มที่ เรารู้สึกเป็นเกียรติอย่างยิ่งที่ได้ร่วมมือกับ UNDP ประเทศไทย ความร่วมมือครั้งนี้นับเป็นอีกหนึ่งก้าวสำคัญในการเดินตามแผนการลดการปล่อยก๊าซคาร์บอนไดออกไซด์ที่เกี่ยวข้องกับโลจิสติกส์ให้เป็นศูนย์ภายในปี 2050 ของเรา ในฐานะผู้นำธุรกิจโลจิสติกส์ระดับโลก เราเชื่อมต่อผู้คนและพัฒนาชีวิตความเป็นอยู่ และเราเชื่อว่าการดูแลรักษาโลกไว้ให้คนรุ่นหลังเป็นปัจจัยสำคัญในการขับเคลื่อนภารกิจดังกล่าว เราจึงจับมือกับพันธมิตรที่มีบทบาทสำคัญ เพื่อสร้างแรงกระเพื่อมในวงกว้างสู่การพัฒนาอย่างยั่งยืน”

ดีเอชแอล ซัพพลายเชน (ประเทศไทย) นำเสนอบริการที่ยอดเยี่ยมและมีคุณภาพสูงบนพื้นฐานความน่าเชื่อถือ โปร่งใส และการปฏิบัติตามกฎระเบียบข้อบังคับ ด้วยความมุ่งมั่นในการดำเนินธุรกิจโดยมีพนักงานเป็นหัวใจหลัก บริษัทจึงได้รับการยกย่องให้เป็น Great Place To Work® ติดต่อกัน 2 ปีซ้อน ซึ่งรางวัลดังกล่าวสะท้อนให้เห็นถึงความทุ่มเทขององค์กรในการสร้างการมีส่วนร่วมของพนักงาน ในอนาคตข้างหน้า ดีเอชแอลจะยังคงเดินหน้าพัฒนาอย่างต่อเนื่องให้เป็นสถานที่ทำงานที่ครอบคลุมบุคลากรทุกกลุ่ม สร้างวัฒนธรรมแห่งการให้เกียรติและยอมรับความแตกต่างที่หลากหลาย และสร้างแรงบันดาลใจให้แก่พนักงานทุกคน

####

ดีเอชแอล **– ผู้ให้บริการโลจิสติกส์ระดับโลก**

ดีเอชแอล คือผู้นำระดับโลกทางด้านอุตสาหกรรมโลจิสติกส์ มอบบริการและความเป็นเลิศด้านโลจิสติกส์ทั้งการขนส่งสินค้าภายในและระหว่างประเทศ การขนส่งสินค้าอีคอมเมิร์ซและโซลูชั่นครบวงจร การขนส่งด่วนทางบก ทางเรือ และทางอากาศ ตลอดจนการบริหารจัดการซัพพลายเชนในภาคอุตสาหกรรม ด้วยบุคลากรกว่า 380,000 คนใน 220 ประเทศทั่วโลก ดีเอชแอลเชื่อมโยงผู้คนและธุรกิจด้วยบริการที่ปลอดภัยและเชื่อถือได้ ซึ่งถือเป็นการสนับสนุนและส่งเสริมการค้าระหว่างประเทศ ด้วยความเชี่ยวชาญและโซลูชั่นด้านโลจิสติกส์ที่สร้างความเติบโตให้กับตลาดและภาคธุรกิจต่าง ๆ ทั้งธุรกิจด้านเทคโนโลยี วิทยาศาสตร์ชีวภาพและบริการทางการแพทย์ พลังงาน รถยนต์และธุรกิจค้าปลีก รวมถึงความมุ่งมั่นในการรับผิดชอบต่อสังคมและการขยายการดำเนินงานสู่ตลาดที่กำลังพัฒนา ดีเอชแอลจึงมั่นใจว่า เราคือ “ผู้ให้บริการโลจิสติกส์ระดับโลก” ที่แท้จริง

ดีเอชแอล เป็นส่วนหนึ่งของกลุ่มบริษัท ดอยช์ โพสต์ ดีเอชแอล โดยกลุ่มบริษัทมีรายได้มากกว่า 81 พันล้านยูโรในปี ค.ศ. 2021 ด้วยการใช้แนวทางการดำเนินธุรกิจที่ยั่งยืนและความมุ่งมั่นสร้างสรรค์สังคมและสิ่งแวดล้อม ทำให้กลุ่มบริษัทดอยช์ โพสต์ ดีเอชแอล พยายามสร้างผลกระทบเชิงบวกแก่โลก โดยตั้งเป้าหมายสู่การดำเนินธุรกิจโลจิสติกส์ที่ปล่อยคาร์บอนเป็นศูนย์ภายในปี ค.ศ. 2050

**โครงการพัฒนาแห่งสหประชาชาติ (UNDP)**

โครงการพัฒนาแห่งสหประชาชาติ (UNDP) เป็นองค์กรชั้นนำของสหประชาชาติที่ต่อสู้เพื่อยุติความอยุติธรรมของความยากจน ความไม่เท่าเทียมและการเปลี่ยนแปลงสภาพภูมิอากาศ โดยผ่านการทำงานร่วมกับเครือข่าย ผู้เชี่ยวชาญและพันธมิตรกว่า 170 ประเทศทั่วโลก เพื่อสร้างการแก้ปัญหาแบบบูรณาการที่ยั่งยืนสำหรับผู้คนและโลกใบนี้

เรียนรู้เพิ่มเติมที่ th.undp.org และ Twitter/Facebook: @UNDPThailand

**สื่อมวลชนสอบถามข้อมูลเพิ่มเติม กรุณาติดต่อ**

**ดีเอชแอล ซัพพลายเชน (ประเทศไทย)**

นรัฎฐา โชติกวนิชย์ ฝ่ายการตลาด กลุ่มธุรกิจประเทศไทย (ไทย เวียดนาม และเมียนมาร์)

อีเมล: Naratta.Chotigavanich@dhl.com

โทรศัพท์: +66 202 91765

**โครงการพัฒนาแห่งสหประชาชาติ (UNDP)**

สุขุมา อุทรักษ์, เจ้าหน้าที่สื่อสารองค์กร

อีเมล: sukuma.uttarak@undp.org

โทรศัพท์: +66 98 359 3053

**วิวาลดี้ อินทิเกรเต็ด พับลิค รีเลชั่นส์**

โทรศัพท์: 0-2612-2253 ต่อ 105 แฟกซ์: 0-2612-2254 เว็บไซต์: www.vivaldipr.com

ณิชา นับดี โทรศัพท์: 080-579-7559 อีเมล: nicha.nabdee@vivaldipr.com